33. schôdza NR SR - 14.deň - A. dopoludnia
Dátum: 2025-04-15
Poslanec: Pročko, Jozef (SLOVENSKO)
Druh vystúpenia: Vystúpenie v rozprave

24. Ďakujem veľmi pekne. No, mňa trošku prekvapil tiež Ferko Mikloško, ktorého mám veľmi rád. Niekedy je mlčať zlato, ale ja keď som prišiel prvýkrát v živote na hnutie SLOVENSKO, vtedy OĽANO, tak bola posledná schôdza parlamentu. A neviem, či si pamätáte tú poslednú schôdzu parlamentu, tak sme dole Igorovi Matovičovi povedali, aby napísal na papier „on je ožratý". A ja neviem, Andrej Danko či si to pamätá, možno si to pamätá, ale Andrej Danko vtedy viedol schôdzu naozaj vo veľmi jazykovo lámajúcom vplyve a Andrej Danko vtedy ukázal, že ten alkohol tu do parlamentu nepatrí. To, čo hovoril Igor o poslankyni Vaľovej, ktorá prišla na náš klub, je absolútne pravda. My sme ju natočili a ona ten rozbitý mobil povedala, že kúpi, len nás poprosila, aby sme zmazali tú nahrávku. Tak sme tú nahrávku zmazali. Nemali sme problém. Jedna z mojich prvých, jeden môj z prvých procedurálnych návrhov bol, aby boli zdravotné zložky v pohotovosti, lebo poslanci Vážny a Fico sú zjavne pod vplyvom alkoholu. Robo Fico, keď si dáte do gúglu „ožratý Fico a Pročko", tak ho uvidíte, to bolo niečo neskutočné. Ukázal nám, aj vtedy nám ukázal prostredník. Pán Mikloško povedal, že keď teda chceme ísť príkladom, tak máme sa dať každý deň fúkať. No ja som dvakrát povedal jednému poslancovi, ktorý tu rozprával, že ty psychopat, tak som povedal, no s tebou kedykoľvek pôjdem na psychotesty. Kedykoľvek pôjdem si dať fúknuť. Pretože ak ste videli pani z Markízy, ako sa volá, Kajtárová, či aká, keď prenasledovala, no prenasledovala, keď normálne si plnila svoje povinnosti a spýtala sa pána Danka, že či je ochotný fúkať, povedal, som. Tak fúkajte, mala dreger. Tak keď pán Danko bol triezvy, prečo nefúkol? Kedykoľvek. Ja mám takú zásadu naozaj. Ja som povedal, že naozaj chlapci tam vzadu, ten hroch, to je, tí idú jak píla. Povedal som, keď tvrdím niečo, nebudem robiť to, čo nechcem, aby robili iní mne. Ja som si tu nedal ani za štamperlík v tomto parlamente a kedykoľvek pôjdem fúkať, kedykoľvek. Aj samej pôjdem, kedykoľvek. Tam ten rad hore. Pamätáte si, chlapci, keď sme mali rokovanie k zákonu trestnému, keď tam ten hrad a veselo a chodili, hore sa napájali. Hmmm. Kedykoľvek s vami pôjdem, pani poslankyňa, fúkať. Nehmkajte tam. Kedykoľvek s vami, vy si dávajte pozor veľký, aj vy dve, na alkohol v pléne. Veľmi dôležité, veľmi dôležité sú vonkajšie prejavy, hmmm poslancov, veľmi dôležité. Nielen alkohol, ale aj drogy. Pamätáte si Dan... Danko, pardon, prepáčte, už z vás mám... Kde odišiel? Spadol? Čo si išiel dať dačo? Pamätáte si Pellegrini – Bugár? Pamätáte si? Pellegrini – Bugár tlačovka. Keď mu vypadlo to špáratko, keď mu vypadol sáčok. Toto je, toto je niečo neskutočné. A viete, čo budú rozprávať hlasáci? No to on tam mal špáratko Peťo. Špáratko, áno, takéto špáratko zabalené ako sáčok kokaínu. Také špáratko mal. To je ten problém. A Igor tu hovoril o tom, že sa to dá viac mesiacov. No my sme robili, ja som robil ako režisér seriál v ´96 – ´97 v Tatrách, BB, Smrť zvaná droga, kde sme mali drogovo závislých a to bolo čisto, to bolo strašné. A robili sme to naozaj s pomocou odborníkov a z vlasu, z vlasu viete mesiac zistiť, či ste brali nejakú drogu alebo nie, mesiac. To znamená, že jednoducho nie je problém naozaj, keď ste takí, keď ste takí hrdinovia, kedykoľvek ktokoľvek s nami pôjde z nás fúkať a dá drogy. Ale toto je, toto je problém naozaj tohoto parlamentu. Toto je tu problém. Igor to spomenul a ja to chcem ešte raz, ešte raz to chcem vypichnúť. Tu sú zakázané priniesť si horalku, ale ožratý poslanec tu v pléne nie je problém. A Ferko Mikloško, žiaľbohu, povie, že no veď keď chcete ísť príkladom, tak fúkajte. No nemáme problém fúkať, ale chceme, aby fúkali, Ferko Mikloško, tí, ktorí naozaj chľastajú, ktorí tu slopú. Včera som bol v Zlatých Moravciach, mali sme stretnutie s priaznivcami a jedna pani, pán Pročko, ako zabezpečiť aby naozaj, veď ja som učila a ja som musela fúkať, keď prišiel riaditeľ a povedal mi, že musím fúkať, tak som musela fúkať. Ako to zabezpečiť? No jednoducho. Predsedajúci povie, že ten poslanec, jeden, druhý, nech sa páči, poďte fúknuť. Zoberú ho dozadu, fúkne a keď nemá problém, jasne, nemá problém. A keď mal problém, tak sa mu zoberie dva platy. A keď to bude robiť opakovane, tak sa mu zoberie dvanásť platov. Veď to nie je možné. Slováci, naozaj chodia sem ožratí poslanci do pléna, a kde si vy môžete dovoliť doma ísť do práce ožratí. Mne sa strašne páči, keď mi napíše pod živý vstup, Pročko, ty si ožratý. No tak keď mu poviem, že kedykoľvek s tebou pôjdem fúkať, a to píšu poslanci koalície, teda poslanci, voliči koalície, ktorí svojich krásnych a milovaných poslancov normálne heroizujú a keď je tu ožratý, no tak si vypil, chudák, bol smutný. Niečo strašné, niečo strašné. A toto je tá obludnosť, že poslanci koalície sa opijú a ich voliči im odpustia, že sa opili. Poslanci koalície si zvýšia platy, zvýšia si, teda ministri zvýšia platy, dostane rentu Fico a voliči, voliči Ficovi trú biedu a povedia, no veď on si zaslúži. Aj toto je to obludné. Tento zákon nie je populistický zákon, to je ako s hmotnou zodpovednosťou. My stále s tou hmotnou zodpovednosťou prichádzame a keď mi poslanec koalície napísal, čo vy chcete, veď vy ste neprijali zákon o hmotnej zodpovednosti. Ani jeden z nich nehlasoval za zákon o hmotnej zodpovednosti. A, žiaľbohu, ani naši opoziční poslanci, kolegovia, nehlasovali za zákon o hmotnej zodpovednosti. A ja som zvedavý, ako teraz budú hlasovať pri tomto zákone, ja som veľmi zvedavý. Lebo si nemyslím, že by ktokoľvek z Progresívneho Slovenska schvaľoval, že sem príde poslanec a je ožratý. Ja si nemyslím, že by kádeháci schvaľovali, že sem príde poslanec a bude ožratý, a SaS-ka detto. Ja som zvedavý hlavne na našich opozičných kolegov, ako budú hlasovať, lebo ako budú hlasovať poslanci koalície, to všetci vieme. A paradoxne viacerí z nich prídu potúžení alkoholom, sadnú si a stlačia ten gombík s tým, a čo, čo sa mi môže stať? Tú bohorovnosť, ktorú oni dostali vstupom do Národnej rady, treba naozaj zrušiť. Správajme sa rovnako ako tí občania, buďme rovní ako tí občania. Občan nemôže prísť do práce pod vplyvom alkoholu, ale poslanec si tu sadne a sedí. Takže, poslanci koalície, je vás tu raz, dva, tri štyri, päť, šesť, som zvedavý, či tento zákon podporíte, lebo sami dobre tvrdíte a vždy tvrdíte, aj pán Danko to povedal, že on je ten hrdina, ktorý nemá problém kedykoľvek fúkať. Ale keď mu to povedala novinárka, tak zdrhol. Veď ste mohli fúkať, pán Danko, mohli ste ukázať národu, že semafor bola len taká výnimka, že to sa stalo možno preto, že vás Fico zase oklamal. Čiže toto nie je populistický zákon. Chceme ukázať naozaj vám doma, ktorí teraz pozeráte, že poslanec by mal byť rovný ako vy, vy, ktorí prídete do práce a musíte fúkať. Ďakujem veľmi pekne. (Potlesk.)